เฟดขึ้นดอกเบี้ย 0.25% ตามคาด พร้อมส่งสัญญาณขึ้นดอกเบี้ย 3 ครั้งในปีนี้
เฟดขึ้นดอกเบี้ย 0.25% ตามคาด พร้อมส่งสัญญาณขึ้นดอกเบี้ย 3 ครั้งในปีนี้
22 มี.ค. 2561

คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติเป็นเอกฉันท์ให้ปรับขึ้นอัตราดอกเบี้ยระยะสั้น 0.25% สู่ระดับ 1.50-1.75% ในการประชุมเมื่อวานนี้ ตามที่ตลาดการเงินคาดการณ์ไว้
ขณะเดียวกัน เฟดยังคงส่งสัญญาณปรับขึ้นอัตราดอกเบี้ย 3 ครั้งในปีนี้ และคาดว่าจะมีการปรับขึ้นอัตราดอกเบี้ย 3 ครั้งในปีหน้า และ 2 ครั้งในปี 2563
โดย การปรับขึ้นอัตราดอกเบี้ยเมื่อวานนี้ถือเป็นครั้งแรกในปีนี้ และเป็นครั้งที่ 6 นับตั้งแต่เฟดเริ่มปรับขึ้นอัตราดอกเบี้ยในเดือนธ.ค.2558
ทั้งนี้ เฟดระบุว่า แนวโน้มเศรษฐกิจได้แข็งแกร่งขึ้นในช่วงหลายเดือนที่ผ่านมา และคาดว่าเงินเฟ้อจะดีดตัวขึ้นในช่วงหลายเดือนข้างหน้า และจะมีเสถียรภาพใกล้กับเป้าหมายของเฟด
ขณะเดียวกัน เฟดปรับเพิ่มตัวเลขคาดการณ์การขยายตัวทางเศรษฐกิจของสหรัฐในปีนี้ สู่ระดับ 2.7% จากเดิมที่ 2.5% และได้ปรับเพิ่มตัวเลขคาดการณ์เศรษฐกิจในปีหน้า สู่ระดับ 2.9% จากเดิมที่ระดับ 2.7% ส่วนการขยายตัวในปี 2563 คาดว่าจะชะลอตัวสู่ 2% ขณะที่อัตราการขยายตัวในระยะยาวยังคงอยู่ที่ระดับ 1.8%
โดยเฟดคาดการณ์ว่า อัตราดอกเบี้ยระยะสั้นจะอยู่ที่ระดับ 2.1% ภายในสิ้นปีนี้ ซึ่งไม่เปลี่ยนแปลงจากตัวเลขคาดการณ์ในเดือนธ.ค. แต่เฟดปรับเพิ่มตัวเลขคาดการณ์อัตราดอกเบี้ยในปีหน้าสู่ระดับ 2.9% โดยเพิ่มขึ้นจากระดับ 2.7% ส่วนอัตราดอกเบี้ยในปี 2563 คาดว่าจะอยู่ที่ 3.4% จากเดิมที่ 3.1% และปรับเพิ่มอัตราดอกเบี้ยระยะยาวสู่ 2.9% จากเดิมที่ 2.8%
นอกจากนี้ เฟดยังคงคาดการณ์ตัวเลขเงินเฟ้อทั่วไป และเงินเฟ้อพื้นฐานที่ระดับ 1.9% ในปีนี้ ส่วนในปีหน้า คาดว่าตัวเลขเงินเฟ้อพื้นฐานจะปรับตัวขึ้นสู่ 2.1% จากเดิมที่ระดับ 2.0% และตัวเลขเงินเฟ้อทั่วไปยังคงอยู่ที่ 2.0% ส่วนในปี 2563 คาดว่าตัวเลขเงินเฟ้อทั่วไป และเงินเฟ้อพื้นฐานจะอยู่ที่ 2.1% จากเดิมที่ 2.0%
ด้านตัวเลขว่างงานนั้น เฟดคาดว่าจะลดลงสู่ระดับ 3.8% ในปีนี้ จากเดิมที่ 3.9% และปรับตัวลงต่อไปในปีหน้าสู่ระดับ 3.6% จากเดิมที่ 3.9% ส่วนตัวเลขในปี 2563 คาดว่าจะอยู่ที่ 3.6% จากเดิมที่ 4%